**IDÉN IS JÖHETÜNK?**

**Adománygyűjtő kampány beszámoló**

**Közösségi nyaralást szerveztünk 20 családnak, akiknek ez az egyetlen lehetőségük, hogy kimozduljanak a négy fal közül.**

A Gondoskodás Gyermekeinkért Alapítvány 2022.06.01.-2022.06.30. közötti időszakban adománygyűjtő kampányt indított azokért a családokért, akik súlyosan, halmozottan fogyatékos és autista embereket gyermeket, családtagot gondoznak otthonukban.

A „Idén is jöhetünk?”  kampány célja az volt, hogy támogassuk azokat a családokat, akik súlyosan, halmozottan fogyatékos hozzátartozójukat saját otthonukban ápolják egy életen át. Ezeknek a családoknak az élete korlátok között zajlik, súlyos anyagi és érzelmi teher számukra ez a gondozási feladat, amit a hét minden napján 24 órás „szolgálatban” végeznek. Az adományokból 2022 júliusában 20 család számára szerveztünk újra hatnapos közösségi tábort egy teljesen akadálymentes helyszínen, Balatonmáriafürdőn. A program költségeit részben pályázatokból fedeztük – ez a kampány az 52 ember étkeztetéséhez, illetve szabadidős programjaihoz járult hozzá anyagilag.

A kampányt az Alapítvány [Facebook oldalán](https://www.facebook.com/gondoskodas.gyermekeinkert.alapitvany), a Társaság a súlyosan és halmozottan sérültek esélyegyenlőségéért [Facebook oldalon](https://www.facebook.com/tarsasag.a.sulyosan.halmozottan.serultekert), valamint a súlyosan-halmozottan fogyatékos fiatalokat nevelő szülők zárt Facebook csoportjaiban is hirdettük. Folyamatosan készítettünk posztokat a gyűjtés előrehaladásáról.

A kampány sikeres zárult: **461.700 Ft** forintot gyűjtöttünk 53 támogató közreműködésével, a kitűzött célt meghaladtuk: 153%-ban teljesült. A többlet összegből nemcsak a családok hétközbeni étkeztetését tudtuk megoldani, hanem szombaton rendeztünk egy közös főzést – paprikáscsirkét főztek együtt, közös összefogással a családok – és vasárnapra pedig pizzával leptük meg a családokat, a gyermekek nagy örömére.

Nemcsak az adományok fontosak számunkra – hanem a támogatók bíztató szavai, kedves üzenetei is, amik erőt adnak a folytatáshoz!

*„Emberfeletti munkát végeztek, megérdemlitek a pihenést és a kikapcsolódást. Jó nyaralást kívánok a gyerekeknek és a szülőknek is.”*

*„Élvezzétek közösen a nyarat, mosolyogjatok sokat és öleljétek meg egymást! Jó pihenést!”*

*„Nagyon boldog nyaralást kívánok a családoknak, a Jóistenke áldja meg a szülőket az áldozatos mindenennapi helytállásért, és a szervezőket a program lebonyolításáért! Minden tiszteletem az Önöké! <3”*

*„Kellemes utazást és szép élményeket kívánok!”*

*„Ez egy igazán fontos és hasznos dolog! Gratulálok hozzá és kellemes feltöltődést kíváánok a családoknak!”*